Procurorii maghiari au lansat o investigație după ce Peter Magyar, un fost apropiat al guvernului condus de Viktor Orban, a publicat o înregistrare audio despre care susține că este dovada că niște consilieri ai şefului de cabinet al premierului Ungariei au încercat să intervină într-un caz de corupţie, conform Reuters. Fostul ministru al justiţiei, Judit Varga, care a fost căsătorită cu denunţătorul, a fost audiată deja în dosar, a declarat joi procurorul-şef.
Peter Magyar, în vârstă de 43 de ani, este un fost avocat apropiat de guvern, fiind căsătorit cu Judit Varga atunci când aceasta era ministru al justiţiei, notează News.ro.
Magyar, care între timp a devenit un critic al guvernului şi intenţionează să-şi lanseze propriul partid pentru a-l contesta pe premierul Viktor Orban, a făcut publică, marţi, o înregistrare a unei conversaţii mai vechi avute cu fosta sa soţie în care aceasta detalia o presupusă încercare a unor consilieri ai şefului de cabinet al lui Orban de a modifica documente în cazul respectiv de corupţie.
Procurorul-şef Pal Furcht a declarat că se examinează înregistrarea audio a lui Magyar, prezentată ca parte a declaraţiei sale de martor, şi că este în curs de desfăşurare o investigaţie privind o posibilă faptă de "omisiune de raportare a mitei".
El a precizat că şi Judit Varga a fost audiată miercuri. Furcht a spus că un alt martor a fost audiat joi, dar a refuzat să îi dea numele sau să ofere detalii despre declaraţiile făcute de Varga.
Mii de persoane au cerut demisia lui Orban
Întrebat dacă şeful de cabinet al lui Orban, Antal Rogan, va fi de asemenea interogat, Furcht a spus că nu poate dezvălui niciun nume, deoarece ancheta este în curs de desfăşurare.
Mii de persoane au protestat marţi în apropierea Parlamentului din Budapesta, cerând demisia lui Orban, după ce Magyar a publicat înregistrarea audio pe pagina sa de Facebook.
Cazul de corupţie îl are în prim-plan pe fostul secretar de stat din Ministerul Justiţiei, Pal Volner, care a fost acuzat în 2022 că a acceptat mită de la fostul şef al executorilor judecătoreşti, Gyorgy Schadl. Ambii au pledat "nevinovat". Procurorii cer pedepse cu închisoarea pentru cei doi.
Ancheta are loc într-un moment politic sensibil pentru Orban înaintea alegerilor europarlamentare din iunie şi urmează unui scandal legat de o graţiere într-un caz de abuz sexual care a dus luna trecută la căderea a doi dintre principalii săi aliaţi politici - fostul preşedinte, Katalin Novak, şi Judit Varga, fosta soție a lui Magyar.
Purtătorul de cuvânt al guvernului, Zoltan Kovacs, nu a răspuns imediat la o solicitare de comentarii trimisă prin e-mail de Reuters.
În 2009, Viktor Orban a venit la putere după ce tot o înregistrare audio compromiţătoare a dus la căderea guvernului socialist condus atunci de fostul prim-ministru Ferenc Gyurcsany.
Judit Varga nu a contestat autenticitatea înregistrării audio
Judit Varga nu a putut fi contactată pentru comentarii la începutul acestei săptămâni. Însă într-o postare pe pagina sa de Facebook, aparent critică la adresa fostului soţ, ea nu a contestat autenticitatea înregistrării.
Pe de altă parte, potrivit MTI, ea a acordat un interviu publicat pe YouTube, în care l-a acuzat pe fostul soţ - cu care are trei copii - de abuzuri conjugale şi susţine că o şantaja.
Péter Magyar a aruncat pubele de gunoi în faţa maşinii lui Judit Varga, s-a aşezat pe bancheta din spate a maşinii cu care voia să plece, i-a luat geanta, a închis-o într-o cameră, a umblat cu un cuţit prin apartament, a susținut Judit Varga într-un interviu acordat lui Péter Hajdú, la Frizbi TV, publicat miercuri pe YouTube.
Fostul ministru al jusţiei a mai declarat că, atunci când Péter Magyar nu a mai putut să facă presiuni asupra ei, ca să se comporte aşa cum dorea el, a încercat să o ameninţe.
Aceasta a declarat că înregistrarea audio, făcută publică, marţi, de Péter Magyar, nu a fost făcută de fostul ei soţ în scopuri politice sau pentru a o proteja, întrucât acesta o şantaja în mod constant cu înregistrarea.
Judit Varga spune că Peter Magyar o șantaja
Péter Magyar o şantaja că, dacă îndrăzneşte să divorţeze de el, o va denunţa, iar dacă va face publice momente din căsnicia lor, va avea probleme, a dezvăluit fostul ministru al justiţiei.
Judit Varga a subliniat că situaţia este teribil de umilitoare pentru ea, deoarece se consideră o persoană serioasă, juristă, vorbeşte limbi străine, este mândră că a reprezentat Ungaria în dezbaterile de la Bruxelles, a încercat întotdeauna să se ţină departe de tabloide şi nu a vrut să prezinte oamenilor viaţa sa privată, "iadul său personal".
Aceasta a subliniat că şi-a asumat acest interviu pentru a proteja integritatea familiei sale şi pentru a spune adevărul ei.